**Obrazloženje**

**Nacrta Odluke o porezima Općine Sirač**

Važećom Odlukom o općinskim porezima Općine Sirač **(**Županijski glasnik Bjelovarsko bilogorske županije, broj 5/02, 15/03) utvrđene su vrsta poreza, porezni obveznik, porezna osnovica, stopa i visina poreza, te način obračuna i plaćanja poreza koji pripadaju Općini Sirač sukladno Zakonu o financiranju jedinica lokalne i područne (regionalne) samouprave.

Zakonom o izmjenama i dopunama Zakona o financiranju jedinica lokalne i područne (regionalne) samouprave (Narodne novine, broj 115/16) koji je stupio na snagu 01.01.2017. godine prestale su važiti odredbe istog zakona o porezima općina, gradova i županija, te su porezi sada uređeni Zakonom o lokalnim porezima (Narodne novine, broj 115/16).

Zakonom o lokalnim porezima je uređen sustav utvrđivanja i naplate između ostalog i poreza jedinica lokalne samouprave koje mogu uvesti sljedeće poreze: prirez porezu na dohodak, porez na potrošnju, porez na kuće za odmor i porez na korištenje javnih površina.

Zakonom je utvrđena obveza jedinica lokalne samouprave da uvedu i naplaćuju porez na nekretnine od 01.01.2018. godine.

Zakonom je u odnosu na ranije važeći Zakon o financiranju jedinica lokalne i područne (regionalne) samouprave, ukinut porez na tvrtku ili naziv, te je utvrđena obveza jedinica lokalne samouprave da donesu Odluku kojom utvrđuju lokalne poreze.

Odluka o porezima predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započeti će internetskom objavom nacrta odluke o porezima na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Odluke o porezima Općine Sirač uputit će se na donošenje Općinskom vijeću Općine Sirač.